Petrus, Dei gratia Senonensis archiepiscopus, omnibus ad quos littere presentes pervenerint, in Domino salutem. Notum fieri volumus universis quod Odo de Sancto-Prejecto, miles, in nostra presentia constitutus, pro quadraginta libris pruviniensibus quitavit in perpetuum ecclesie de Pomeria usuarium quod habebat in bosco ejusdem ecclesie apud Boscum-Regale, et pro anniversario G., fratris sui, tunc defuncti et suo, et Agnetis, uxoris sue, in perpetuum ibidem faciendo. Quitavit eidem ecclesie unum sextarium frumenti qui ei annuatim ab eadem ecclesia debebatur, et hec premissa a nullo tenuerat dictus Odo, nisi ab ecclesia memorata, sicut ipse asseruit coram nobis. Ne autem super premissis alicujus malignitate eadem ecclesia indebite vexaretur, idem Odo portanda super hoc eidem ecclesie garandia fidem corporaliter prestitit in presentia nostra. Hilduinum, etiam, de Basochiis, et Erlebaudum de Velnessa, milites, de hoc ipso fidejussores constituit, hoc modo quod si opus fuerit, infra octo dies postquam fuerint ab abbatissa submoniti, ei apud Braium captionem tenebunt, donec ecclesia in pace teneat que superius sunt notata. Hoc laudavit Agnes, uxor dicti Odonis, Gilo et Gaufridus, filii; Emelina et Eustachia filie, et Garnerus de Villari-Boneus, gener ejusdem Odonis. Ut autem premissa rata maneant et firma, presentem paginam scribi fecimus et sigilli nostri caractere consignari. Actum, anno Verbi incarnati Mº CCº IIIº.